b'\n_START_ARTICLE_\nMontauban\n_START_SECTION_\nGeografija\n_START_PARAGRAPH_\nKraj le\xc5\xbei v ju\xc5\xbeni Franciji ob izlivu reke Tescou v Tarn, na njenem desnem bregu, 50 km severno od Toulousa.\n_START_SECTION_\nZgodovina\n_START_PARAGRAPH_\nKraj je za Mont-de-Marsanom druga najstarej\xc5\xa1a bastida (mestna utrdba) v ju\xc5\xbeni Franciji. Ustanovljen je bil v letu 1144, ko mu je toulou\xc5\xa1ki grof Alphonse Jourdain podelil ustanovno listino._NEWLINE_V \xc4\x8dasu Albigen\xc5\xa1kih vojn (13. stoletje) je kraj do\xc5\xbeivel ve\xc4\x8d pusto\xc5\xa1enj s strani katarov in inkvizicij. Do leta 1317 si je dovolj opomogel, da ga je pape\xc5\xbe Janez XXII. izbral za sede\xc5\xbe \xc5\xa1kofije, s tem pa je bazilika sv. Teodarda postala katedrala. S sporazumom v Br\xc3\xa9tignyju za \xc4\x8dasa stoletne vojne je bil kraj dodeljen Angle\xc5\xbeem, ki so se morali iz njega umakniti 1414. leta. V letu 1560 je v mesto pri\xc5\xa1el protestantizem in posledi\xc4\x8dno izgon menihov, sama katedrala pa je bila uni\xc4\x8dena. 1570 je Montauban z mirom v Saint-Germain-en-Laye postal eno od \xc5\xa1tirih opori\xc5\xa1\xc4\x8d hugenotov in oblikoval manj\xc5\xa1o neodvisno republiko. Leta 1621 je postal glavni \xc5\xa1tab v hugenotskem uporu in uspe\xc5\xa1no kljuboval obleganju francoskega kralja Ludvika XIII. Kraljevi oblasti se je podredil \xc5\xa1ele po padcu La Rochelle, ko je bila 1629 s strani kardinala Richelieuja uni\xc4\x8dena njena utrdba._NEWLINE_Med francosko revolucijo je postal del departmaja Lot, ob ponovni reorganizaciji v letu 1808 pa sede\xc5\xbe novoustanovljenega departmaja Tarn-et-Garonne.'